Long Creek Lodge | LekkeSlaap
Long Creek Lodge bied die ideale wegbreek van die alledaagse gejaag met heerlike, vars berglug. Dié eksklusiewe lodge met sy luukse atmosfeer is in die dorpie Kaapsehoop, een van die eerste myndorpe in die ou Transvaal waar spoelgoud ontgin is.
Kaapsehoop is op die kruin van die Drakensberge, sowat 28 km van Mbombela (Nelspruit) in Mpumalanga af. Dié ligging is ideaal vir toeriste wat die omgewing se besienswaardighede en die Krugerwildtuin wil verken.
Die lodge bied individuele, luukse en suite-kamers. Elke kamer het 'n yskassie, koffie- en teemaakgeriewe, verhitte handdoekrelings, donsveerduvets en direkte toegang tot, asook 'n uitsig oor, die reuse-grasperk.
In die somer raak dit dikwels mistig en dit skep die ideale atmosfeer vir aande om die vuur in die weelderige sitkamer met sy uitsig oor die landskap en woud. Die snoekertafel in die speletjieskamer verskaf ook ure se vermaak.